ตราสารหนี้ตลาดเกิดใหม่ยังแจ๋ว
บลจ.เกียรตินาคิน มองตราสารหนี้ตลาดเกิดใหม่ผลตอบแทนแจ๋ว ส่งกองทุนใหม่ 4 เดือน จ่าย 3.1% คาด กนง. หั่นดอกเบี้ย 0.25% สิ้นเดือนนี้
12 พ.ย. 2555

บลจ.เกียรตินาคิน มองตราสารหนี้ตลาดเกิดใหม่ผลตอบแทนแจ๋ว ส่งกองทุนใหม่ 4 เดือน จ่าย 3.1% คาด กนง. หั่นดอกเบี้ย 0.25% สิ้นเดือนนี้
นายศุภกร สุนทรกิจ กรรมการผู้จัดการ บริษัทหลักทรัพย์จัดการกองทุน (บลจ.) เกียรตินาคิน กล่าวว่า ภาพรวมการลงทุนในปัจจุบัน พบว่า ตราสารหนี้ในตลาดเกิดใหม่ เช่น ตะวันออกกลาง ละติน เอเชีย เป็นต้น ยังเป็นตลาดที่น่าสนใจ เพราะสร้างผลตอบแทนที่ดีกว่าประเทศที่พัฒนาแล้วอย่างสหรัฐหรือยูโรโซน ที่พยายามคงอัตราดอกเบี้ยในระดับต่ำ โดยเฉพาะสหรัฐมีแนวโน้มที่จะคงดอกเบี้ยนโยบายในระดับ 0.25% ไปจนถึงปี 2558 
สำหรับประเทศไทย คาดว่า อัตราดอกเบี้ยยังอยู่ในระดับต่ำไปอีกระยะหนึ่ง โดยในการประชุมคณะกรรมการนโยบายการเงิน (กนง.) วันที่ 28 พ.ย.นี้ น่าจะปรับลดอัตราดอกเบี้ยลงอีก 0.25% มาอยู่ที่ 2.5% 
“ตราสารหนี้ในตลาดเอเชียยังได้รับปัจจัยบวกด้านราคาจากการผ่อนคลายนโยบายการเงินของประเทศต่างๆ เพื่อกระตุ้นเศรษฐกิจ เช่น เกาหลีใต้ มาเลเซีย ไทย อีกทั้งเศรษฐกิจยังมีแนวโน้มที่ดี อัตราผิดนัดชำระหนี้ต่ำกว่าประเทศในแถบยุโรป จึงเป็นที่สนใจของต่างชาติ” นายศุภกร กล่าว
ทั้งนี้ บริษัทอยู่ระหว่างเสนอขายกองทุนเปิดเคเค ตราสารหนี้ 4 เดือน 3/13 (KK FT4M3/13) โดยยอดจองซื้อเกือบเต็มมูลค่าโครงการ 600 ล้านบาทแล้ว และจะเปิดขายถึงวันที่ 12 พ.ย. 2555 ระยะเวลาลงทุน 4 เดือน คาดผลตอบแทน 3.1% ต่อปี เน้นลงทุนในเงินฝากตราสารหนี้ทั้งในและต่างประเทศ เหมาะกับนักลงทุนที่ต้องการล็อกผลตอบแทนก่อนที่อัตราดอกเบี้ยจะปรับตัวลงหรือต้องการพักเงิน